Rīgā

24.08.2021

**Lēmums Nr. 5-02/19**

**par ietekmes uz vidi novērtējuma procedūras piemērošanu**

**Adresāts:**

Sabiedrība ar ierobežotu atbildību *“Garkalni VV”,* reģ. Nr. 40003579836, juridiskā adrese: *“Garkalnu Olis”*, Birzgales pagasts, Ogres novads, LV-5033, elektroniskā pasta adrese: zkg@inbox.lv (turpmāk – Ierosinātāja).

**Paredzētās darbības nosaukums:** Derīgo izrakteņu (smilts-grants, smilts un mālsmilts) ieguve.

**Paredzētās darbības norises vietas:**

Ogres novads, Birzgales pagasts:

1. derīgo izrakteņu atradne *“Pieturdailes”*, nekustamais īpašums *“Pieturdailes”* (kadastra Nr.  74440100136, zemes vienība ar kadastra apzīmējumu 74440100146);
2. derīgo izrakteņu atradne *“Elksnīši VV”*, nekustamais īpašums *“Elksnīši VV”* (kadastra Nr.  74440100130, zemes vienība ar kadastra apzīmējumu 74440100026);
3. derīgo izrakteņu atradne, *“Garkalni - Līči”*, nekustamais īpašums *“Līči - 1”* (kadastra Nr.  74440100124, zemes vienība ar kadastra apzīmējumu 74440100124);
4. derīgo izrakteņu atradne *“Garkalnu pakalni”*, nekustamais īpašums *“Garkalnu pakalni”* (kadastra Nr.  74440100138, zemes vienība ar kadastra apzīmējumu 74440100148)

**Īss paredzētās darbības raksturojums, faktu konstatācija un apsvērumi lēmuma satura noteikšanai:**

1. Ierosinātāja ar 2021. gada 3. augusta iesniegumu *“Paredzētās darbības iesniegums smilts-grants un smilts un mālsmilts ieguvei atradnēs “Elksnīši VV”, “Garkalni - Līči”, “Pieturdailes” un “Garkalnu – Pakalni ” Birzgales pagastā, Ogres novadā”* (turpmāk – Iesniegums) ietekmes uz vidi novērtējuma procedūras uzsākšanai ir vērsusies Vides pārraudzības valsts birojā (turpmāk – Birojs). Saskaņā ar Iesniegumu Birojā pieteiktā paredzētā darbība ir derīgo izrakteņu smilts-grants, smilts un mālsmilts ieguve atradnēs *“Elksnīši VV”*, *“Garkalni - Līči”*, *“Pieturdailes”* un “*Garkalnu pakalni”* Ogres novadā, Birzgales pagastā. Zemes nomas līgumi pievienoti Iesniegumam. Saistībā ar derīgo izrakteņu ieguvi sniegta šāda informācija:
	1. Atradnē *“Elksnīši VV”* (zemes īpašuma platība 11,2 ha, atradnes platība – 11,325 ha) plānota smilts – grants un smilts ieguve virs un zem pazemes ūdens līmeņa. Plānotais kopējais ieguves apjoms 577,89 tūkst. m3 smilts grants un 25,50 tūkst. m3 smilts.
	2. Atradnē *“Pieturdailes”* (zemes īpašuma platība 11,83 ha, atradnes platība – 5,5 ha) plānota smilts – grants, smilts un mālsmilts ieguve virs gruntsūdens līmeņa. Plānotais kopējais ieguves apjoms 55,54 tūkst. m3 smilts – grants, 119,91 tūkst. m3 smilts un 14,30 tūkst. m3 mālsmilts.
	3. Atradnē *“Garkalni – Līči”* (zemes īpašuma platība 4,18 ha, atradnes platība – 3,87 ha) plānota smilts – grants ieguve virs un zem gruntsūdens līmeņa, savukārt smilts – virs gruntsūdens līmeņa. Plānotais kopējais ieguves apjoms 171,89 tūkst. m3 smilts – grants un 21,15 tūkst. m3 smilts.
	4. Atradnei *“Garkalnu pakalni”* (zemes īpašuma platība 21,57 ha, atradnes platība tiek prognozēta apmēram 20 ha) nav izsniegta derīgo izrakteņu atradnes pase un nav noteikti derīgo izrakteņu krājumi. Derīgo izrakteņu krājumus precizēs ietekmes un vidi novērtējuma laikā. Norādīts, ka derīgos izrakteņus nav paredzēts iegūt zem gruntsūdens līmeņa.
	5. Vietās, kur derīgie izrakteņi ieguļ zem gruntsūdens līmeņa, tos paredzēts iegūt bez gruntsūdens līmeņa pazemināšanas. Teritorijā vienlaicīgi neuzkrās vairāk par 10 000 m3 derīgā materiāla. Gada laikā plānots iegūt aptuveni 50 tūkst. m3 derīgo izrakteņu. Plānotais derīgo izrakteņu ieguves un izvešanas apjoms gadā var tikt precizēts ietekmes uz vidi novērtējuma gaitā.
	6. Atbilstoši Ķeguma novada teritorijas plānojumam *“Ķeguma novada teritorijas plānojums 2013.-2024.”[[1]](#footnote-2)* darbības vieta atrodas Lauksaimniecības zemes teritorijā (L) un Mežu teritorijā (M).
	7. Tuvākā apdzīvotā vieta *“Dzelmes”* atrodas aptuveni ⁓ 2 km attālumā no tuvākās derīgo izrakteņu ieguves teritorijas (otrā pusē Daugavai). Tuvākā dzīvojamā māja no īpašuma *“Elksnīši VV”* atrodas ⁓ 235 m attālumā austrumu virzienā, no īpašuma *“Garkalni - Līči”* ⁓ 130 m attālumā dienvidu virzienā, no īpašuma *“Garkalnu pakalni”* ⁓ 16 m attālumā ziemeļu virzienā, no īpašuma *“Pieturdailes”* ⁓ 70 m attālumā ziemeļu virzienā.
	8. Caur īpašumiem *“Līči -1”* un *“Garkalnu pakalni”* tek Vitkapupīte. Aptuveni 1,3 km attālumā no atradnes *“Pieturdailes”* atrodas Vitkapu ezers, bet *Daugava* atrodas ⁓ 300 m attālumā uz ziemeļu – austrumiem no atradnes *“Garkalnu pakalni”.*
	9. Saskaņā ar Dabas aizsardzības pārvaldes uzturēto dabas datu pārvaldības sistēmu *“Ozols”* tuvākā īpaši aizsargājamā dabas teritorija – dabas liegums *“Daugava pie Kaibalas”* (A, kods LV0527200)[[2]](#footnote-3),kas ir arī Eiropas nozīmes īpaši aizsargājamā dabas teritorija *Natura 2000*,atrodas ⁓ 1,5 km attālumā no atradnes *“Elksnīši VV”* teritorijas. Atbilstoši Iesniegumam nekustamā īpašuma *“Garkalnu pakalni”* teritorijā atrodas īpaši aizsargājamais biotops 9050 *“Lakstaugiem bagāti egļu meži”.*
	10. Pēc karjeru slēgšanas, teritoriju paredzēts rekultivēt. Plānoti divi rekultivācijas veidi: ja ieguve tiks veikta zem gruntsūdens līmeņa, tad tiks izveidots dīķis, ja virs – mežs.
2. Likuma “*Par ietekmes uz vidi novērtējumu*” (turpmāk – Novērtējuma likums) 4. panta pirmās daļas 1. punkts noteic, ka ietekmes uz vidi novērtējums (turpmāk arī – IVN) nepieciešams paredzētajām darbībām, kas saistītas ar šā likuma 1. pielikumā minētajiem objektiem, savukārt 2. punkts noteic ka IVN nepieciešams paredzētajām darbībām saskaņā ar sākotnējo izvērtējumu. Novērtējuma likuma 1. pielikuma 25. punkts kā darbību, kam nepieciešams IVN, uzskaita derīgo izrakteņu ieguvi 25 ha vai lielākā platībā (vai kūdras ieguvi 150 ha vai lielākā platībā). Papildus Novērtējuma likuma 4. panta pirmās daļas 4. punkts noteic, ka IVN nepieciešams, *“ja vairākas paredzētās darbības ietekmē vienu un to pašu teritoriju, ņemot vērā šo darbību kopējo un savstarpējo ietekmi”*.
3. Izvērtējot Iesniegumā norādīto un Biroja rīcībā esošo informāciju, Birojs konstatē, ka attiecībā uz daļu no plānotās darbības, kas Birojā pieteikta kā paredzētā darbība, jau ir bijis pieņemts lēmums, ka tai nepieciešams IVN (IVN piemērots sākotnējā izvērtējuma rezultātā):
	1. Valsts vides dienesta Lielrīgas reģionālā vides pārvalde (turpmāk – Dienests) ar 2018. gada 23. oktobra ietekmes uz vidi sākotnējo izvērtējumu Nr. RI18SI0064 (turpmāk – SI Lēmums Nr. RI18SI0064) piemēroja IVN Ierosinātājas ierosinātajai darbībai – derīgo izrakteņu (smilts-grants un smilts) ieguvei derīgo izrakteņu atradnē *“Elksnīši VV”,* nekustamajā īpašumā *“Elksnīši VV”* (kadastra Nr.  74440100130, zemes vienība ar kadastra apzīmējumu 74440100026) un derīgo izrakteņu atradnē *“Garkalni – Līči”*, nekustamajā īpašumā *“Līči - 1”* (kadastra Nr.  74440100124, zemes vienība ar kadastra apzīmējumu 74440100124), Birzgales pagastā, Ķeguma novadā[[3]](#footnote-4) ~ 14 ha platībā. SI Lēmums Nr. RI18SI0064 nav apstrīdēts, un Birojs ar 2018. gada 20. augusta vēstuli Nr. 5-01/797 informējis Ierosinātāju, ka uzskata par nepieciešamu organizēt sākotnējās sabiedriskās apspriešanas sanāksmi.
	2. Dienests ar 2020. gada 3. februāra ietekmes uz vidi sākotnējo izvērtējumu Nr. RI20SI0007 (turpmāk – SI Lēmums Nr. RI20SI0007) piemēroja IVN procedūru Ierosinātājas ierosinātajai darbībai – derīgo izrakteņu (smilts-grants, smilts un mālsmilts) ieguvei derīgo izrakteņu atradnē *“Pieturdailes”*, nekustamajā īpašumā *“Pieturdailes”* (kadastra Nr.  74440100136, zemes vienība ar kadastra apzīmējumu 74440100146), Birzgales pagastā, Ķeguma novadā ~ 4,5 ha platībā. SI Lēmums Nr. RI20SI0007 nav apstrīdēts, un Birojs ar 2020. gada 4. februāra vēstuli Nr. 5-01/104 informējis Ierosinātāju, ka uzskata par nepieciešamu organizēt sākotnējās sabiedriskās apspriešanas sanāksmi.
	3. Ierosinātājas paredzētajām darbībām, kurām IVN procedūra piemērota ar SI Lēmumu Nr. RI18SI0064 un SI Lēmums Nr. RI20SI0007 ietekmes uz vidi novērtējums vēl nav uzsākts un veikts. IVN tām piemērots, cita starpā ņemot vērā savstarpējo un summāro ietekmi uz vienu un to pašu teritoriju.
	4. Vienlaikus Birojā pieteiktā paredzētā darbība ietver arī teritoriju, kurai IVN procedūra līdz šim nav bijusi piemērota, - derīgo izrakteņu ieguvi atradnē *“Garkalnu pakalni”*, nekustamajā īpašumā *“Garkalnu pakalni”* (kadastra Nr.  74440100138, zemes vienība ar kadastra apzīmējumu 74440100148), Birzgales pagastā, Ogres novadā ~ 20 ha platībā (īpašuma kopējā platība - 21,57 ha).
4. Ņemot vērā iepriekš minēto, Birojs secina:
	1. Atradnes, kuru teritorijā plānota derīgo izrakteņu ieguve, izvietotas nelielā attālumā viena no otras: atradne *“Garkalni – Līči”* un atradne *“Elksnīši VV”* atrodas⁓ 600 m attālumā viena no otras, atradne *“Garkalnu pakalni”* atrodas ⁓ 160 m attālumā uz rietumiem no atradnes *“Garkalni – Līči”* un⁓ 1 km attālumā atradnes *“Elksnīši VV”*, savukārt atradne *“Pieturdailes”* ⁓ 700 m attālumā uz dienvidaustrumiem. Derīgo izrakteņu ieguve šajās atradnēs ir līdzīga veida darbības un, ņemot vērā ieguves vietu attālumus (vienai no otras), ir pamatoti secināt, ka tiks radītas līdzīga rakstura ietekmes, kas summēsies un ietekmēs vienu un to pašu teritoriju.
	2. Atradnē *“Garkalnu pakalni”* derīgo izrakteņu ieguve plānota aptuveni 20  ha platībā. Lai arī visas plānotās ieguves vietas savstarpēji nerobežojas, derīgo izrakteņu ieguvi tajās ierosinājusi viena un tā pati Ierosinātāja, un kopējā ieguves teritorija sasniegs ~ 40 ha, kas pārsniedz Novērtējuma likuma 1. pielikuma 25. punkta robežlielumu (25 ha), no kura sagaidāmā ietekme uzskatāma par būtisku.
	3. Novērtējuma likuma 7. pants paredz, ka paredzēto darbību, kas minēta šā likuma 4. panta pirmās daļas 1. un 4. punktā, Ierosinātāja piesaka Birojam, iesniedzot rakstveida iesniegumu, bet šā likuma 14. viens *prim*panta pirmā *prim* daļa paredz, ka Birojs par ietekmes uz vidi novērtējuma procedūras piemērošanu izdod lēmumu.
	4. Saskaņā ar Novērtējuma likuma 141. panta septīto daļu *“Kompetentā institūcija pati vai pēc ierosinātāja lūguma var pieņemt lēmumu, ka paredzētās darbības, kurām piemērots ietekmes novērtējums un kuras rada ietekmi uz vienu un to pašu teritoriju un ir līdzīgas, novērtējamas apvienotā procedūrā”.*
5. Ņemot vērā to, ka par daļu no Birojā pieteiktās darbības jau ir izdoti lēmumi par IVN procedūras piemērošanu (SI Lēmumu Nr. RI18SI0064 un SI Lēmums Nr. RI20SI0007), Birojam nav pamata atkārtoti lemt par IVN nepieciešamību attiecīgajā daļā. Vienlaikus ir konstatējams pamats IVN piemērot arī derīgo izrakteņu ieguvei atradnē *“Garkalnu pakalni”*,nekustamajā īpašumā *“Garkalnu pakalni”* (kadastra Nr. 74440100138, zemes vienība ar kadastra apzīmējumu 74440100148), jo ieguves teritorijas ar šo darbību tiktu palielinātas par ~ 20 ha, un šādai darbībai ir savstarpēja un summāra ietekme ar darbībām, par kurām jau izdots SI Lēmums Nr. RI18SI0064 un SI Lēmums Nr. RI20SI0007 (Novērtējuma likuma 4. panta pirmās daļas 4. punkts). Tādēļ šajā gadījumā izdodams lēmums par IVN piemērošanu arī derīgo izrakteņu ieguvei atradnē *“Garkalnu pakalni”*,nekustamajā īpašumā *“Garkalnu pakalni”* (kadastra Nr. 74440100138, zemes vienība ar kadastra apzīmējumu 74440100148), nosakot, ka IVN vairākām līdzīgām darbībām veicams apvienotā procedūrā:
	1. Novērtējuma likuma 14. viens *prim* panta septītā daļa noteic gadījumus, kad Birojs var pieņemt lēmumu par IVN veikšanu apvienotā procedūrā, ja darbības ir līdzīgas un tās var ietekmēt vienu un to pašu teritoriju.
	2. Konkrētajā gadījumā Ierosinātājas paredzētās darbības ir atklāta derīgo izrakteņu ieguve Ogres novada Birzgales pagastā, un tās ir līdzīgas gan pēc darbības veida, gan pēc tehniskajiem risinājumiem. Tuvākās atradnes, kurās plānota derīgo izrakteņu ieguve, atrodas tikai ~160 m attālumā viena no otras, tāpēc tās radīs ietekmi uz vienu un to pašu teritoriju un ir pamatoti uzlūkot tās kā darbību kopumu, kas pēc būtības ir līdzīgs. Paredzēto darbību apvienošana, kurām ir vai var būt būtiska ietekme uz vidi, vienotā IVN procedūrā sniedz iespēju pienācīgi novērtēt to kopīgo un savstarpējo ietekmi. Tādēļ Birojs uzskata, ka ietekmes uz vidi novērtējumus jāapvieno vienā procedūrā.
	3. Novērtējuma likuma 14. viens *prim* panta astotā daļa paredz, ka Birojs *lēmumā par ietekmes novērtējuma apvienoto procedūru noteic, ka ietekmes novērtējuma laikā ir apvienojama: 1) sākotnējā sabiedriskā apspriešana; 2) ietekmes novērtējuma ziņojuma sagatavošana; 3) sabiedriskā apspriešana*.
	4. Ņemot vērā gan apvienotā novērtējuma mērķi, gan salīdzināmo attīstības stadiju projektiem, kurā ietekmes uz vidi novērtējums tiek uzsākts, gan ietekmes novērtējuma caurskatāmības un sabiedriskās iesaistes uzdevumus, ar šo lēmumu ir pamatoti noteikt, ka procedūru apvienošana attiecināma uz minētajām IVN procedūrām un ar to saistītajiem soļiem kopumā.
6. Atbilstoši Novērtējuma likuma 15. panta otrās daļas nosacījumam Birojs konstatē, ka jau divām Ierosinātājas paredzētajām darbībām Birojs ir pieprasījis organizēt sākotnējās sabiedriskās apspriešanas sanāksmi. Ņemot vērā derīgo izrakteņu ieguves kopējo apjomu un mērogu, kā arī skarto teritoriju kopumu un lielumu, nosakāms, ka organizējama arī sākotnējās sabiedriskās apspriešanas sanāksme, un tās nepieciešamība saistīta gan ar plānotās darbības apjomu un mērogu, gan ar ietekmes telpisko izplatību un tās sagaidāmo ilgumu. Saskaņā ar Novērtējuma likuma 15. panta pirmajā daļā noteikto, *“ja ir saņemts kompetentās institūcijas lēmums, ka veicams paredzētās darbības ietekmes novērtējums, ierosinātājs vismaz vienā pašvaldības izdotajā laikrakstā vai citā vietējā laikrakstā publicē paziņojumu par paredzēto darbību un sabiedrības iespēju iesniegt rakstveida priekšlikumus par šīs darbības iespējamo ietekmi uz vidi, kā arī individuāli informē tos nekustamo īpašumu īpašniekus (valdītājus), kuru nekustamie īpašumi robežojas ar paredzētās darbības teritoriju. Ierosinātājs minēto paziņojumu ievietošanai mājaslapā internetā elektroniski iesniedz kompetentajai institūcijai un pašvaldībai, kuras administratīvajā teritorijā tiek plānota paredzētā darbība”.* Birojs vērš Ierosinātājas uzmanību, ka sabiedriskās apspriešanas organizēšanas nosacījumus pašlaik papildus noteic arī likuma *“Covid-19 infekcijas izplatības pārvaldības likums”* 20. pants.
7. Novērtējuma likuma 16. panta pirmā daļa paredz, ka pēc ierosinātāja rakstveida pieprasījuma kompetentā institūcija, kas konkrētajā gadījumā ir Birojs, izstrādā un nosūta ierosinātājam programmu, kas ietver prasības attiecībā uz informācijas apjomu un detalizācijas pakāpi, kā arī ietekmes novērtējuma turpmākai veikšanai nepieciešamo pētījumu un organizatorisko pasākumu kopumu. Savukārt Ministru kabineta 2015.gada 13. janvāra noteikumu Nr. 18 *“Kārtība, kādā novērtē paredzētās darbības ietekmi uz vidi un akceptē paredzēto darbību”* 29. punkts noteic, ka paredzētās darbības ierosinātājs rakstisku pieprasījumu par programmas izstrādāšanu iesniedz Birojā ne agrāk, kā pēc paziņojuma par sākotnējo apspriešanu publicēšanas atbilstoši šo noteikumu 22.1. apakšpunktam.

**Izvērtētā dokumentācija:**

Ierosinātājas ar 2021. gada 3  augusta Iesniegums, SIA “*Vides eksperti*” 2021. gada 16. augusta papildinformācija 2021. gada 3  augusta Iesniegumam, Dienesta SI Lēmums Nr. RI20SI0007, Dienesta 2018. gada 23. oktobra SI Lēmums Nr. RI18SI0064.

**Lēmums:**

1. Piemērot ietekmes uz vidi novērtējumu arī Ierosinātājas ierosinātajai darbībai – derīgo izrakteņu ieguvei atradnē *“Garkalnu pakalni”*,nekustamajā īpašumā *“Garkalnu pakalni”* (kadastra Nr. 74440100138, zemes vienība ar kadastra apzīmējumu 74440100148), Birzgales pagastā, Ogres novadā.
2. Ierosinātājasparedzētajai darbībai, kurai ietekmes uz vidi novērtējuma procedūra piemērota ar šo Biroja lēmumu, un Ierosinātājas paredzētajām darbībām, kurām IVN procedūra piemērota ar Dienesta SI Lēmumu Nr. RI18SI0064 un Dienesta SI Lēmumu Nr. RI20SI0007 (derīgo izrakteņu ieguve atradnē *“Elksnīši VV”,* nekustamajā īpašumā *“Elksnīši VV”* (kadastra Nr.  74440100130, zemes vienība ar kadastra apzīmējumu 74440100026), derīgo izrakteņu ieguve atradnē *“Garkalni – Līči”*, nekustamajā īpašumā *“Līči - 1”* (kadastra Nr.  74440100124, zemes vienība ar kadastra apzīmējumu 74440100124) un derīgo izrakteņu ieguve derīgo izrakteņu atradnē *“Pieturdailes”*, nekustamajā īpašumā *“Pieturdailes”* (kadastra Nr.  74440100136, zemes vienība ar kadastra apzīmējumu 74440100146), Birzgales pagastā, Ogres novadā) – IVN veicams apvienotā procedūrā, kurā apvienojama sākotnējā sabiedriskā apspriešana, ietekmes novērtējuma ziņojuma sagatavošana un tā sabiedriskā apspriešana.

**Lēmuma pieņemšanas pamatojums:** Novērtējuma likuma 4. panta pirmās daļas 1. un 4.punkts, 7.pants, 14.viens *prim*panta pirmā, septītā un astotā daļa, 1. pielikuma “*Objekti, kuru ietekmes novērtējums ir nepieciešams*” 25. punkts.

**Lēmuma apstrīdēšana:**

Atbilstoši Novērtējuma likuma 14. viens *prim* panta otrajai daļai šo Biroja lēmumu var pārsūdzēt viena mēneša laikā no tā spēkā stāšanās dienas, iesniedzot sūdzību Administratīvās rajona tiesas atbilstīgajā tiesu namā (Administratīvā procesa likuma (turpmāk – APL) 189. panta pirmā daļa) pēc pieteicēja adreses (fiziskā persona — pēc deklarētās dzīvesvietas adreses, papildu adreses (Dzīvesvietas deklarēšanas likuma izpratnē) vai nekustamā īpašuma atrašanās vietas. Lēmums stājas spēkā ar brīdi, kad tas paziņots adresātam (APL 70. panta pirmā daļa).

Direktora p.i.,

Ietekmes uz vidi novērtējumu daļas vadītāja (*paraksts\**) Iveta Jēgere

\**Dokuments ir parakstīts ar drošu elektronisko parakstu*

Lēmums izsūtīts arī:

* Ogres novada pašvaldībai, , *EAdresē*;
* Valsts vides dienesta Lielrīgas reģionālajai vides pārvaldei, *EAdresē*.
1. Apstiprināts ar Ķeguma novada domes 13.08.2013. lēmumu Nr.281 (protokols Nr.17, 1.§) “*Par Ķeguma novada teritorijas plānojuma 2013.–2024. gadam un vides pārskata apstiprināšanu un saistošo noteikumu izdošanu”.* [↑](#footnote-ref-2)
2. Saskaņā likumu *“Par īpaši aizsargājamām dabas teritorijām”* teritorija, kas noteikta īpaši aizsargājamo putnu sugu aizsardzībai. [↑](#footnote-ref-3)
3. Atbilstoši Administratīvo teritoriju un apdzīvoto vietu likumam no 2021. gada 1. jūlija Ķeguma novads iekļauts Ogres novada administratīvajā teritorijā. [↑](#footnote-ref-4)